Ζεράρ Ντεπαρντιέ

right|thumb|200px|Ο Ντεπαρντιέ το 1991
right|thumb|200px|Ο Ντεπαρντιέ το 2001
Ο **Ζεράρ Ντεπαρντιέ** (γαλλικά: *Gérard Xavier Marcel Depardieu*, 27 Δεκεμβρίου 1948 - ) είναι Γάλλος, πολιτογραφημένος Ρώσος, ηθοποιός του κινηματογράφου. Έχει συμμετάσχει σε περισσότερες από διακόσιες ταινίες, ερμηνεύοντας πληθώρα διαφορετικών ρόλων.

## Βιογραφία
Γεννήθηκε στις 27 Δεκμβρίου του 1948, στο Σατωρού. Ο πατέρας του ήταν μεταλλωρύχος. Στα 13 του χρόνια παράτησε το σχολείο, ενώ στα 15 του πήγε στο Παρίσι, για να σπουδάσει τη δραματική τέχνη. To 1965, έπαιξε για πρώτη φορά σε κινηματογραφική ταινία, η οποία ήταν μικρού μήκους και είχε τίτλο *Le Beatnik et le Minet*. Στη συνέχεια, ενσωματώθηκε στο θίασο του Ζαν-Λουί Κοσέ και, έπειτα, συμμετείχε στην τηλεοπτική σειρά *Rendez vous a Badenberg*. Εκείνη την περίοδο γνώρισε τους Ρυφύς και Ρομάν Μπυτέιγ, με τους οποιούς έπαιξε στο θέατρο "*Café de la Gare*". Ακολούθησαν μικροί ρόλοι σε μεγάλου μήκους ταινίες, όπως το *[[Ναταλί Γκρανζέ]]* (1972) της Μαργκερίτ Ντυράς, η οποία είχε παταγώδη αποτυχία.

Το 1974, έπαιξε τον πρώτο του πρωταγωνιστικό ρόλο, στην ταινία *[[Ο χορός των διεφθαρμένων]]* του Μπερτράν Μπλιε, ο οποίος ήταν μέλος της επιτροπής του Φεστιβάλ των Καννών. Το 1976, συμπρωταγωνίστησε με την Ορνέλλα Μούτι στην ταινία *[[Η τελευταία γυναίκα]]* και στο *[[1900 (ταινία)|1900]]*, του Μπερνάρντο Μπερτολούτσι. Το 1980, κέρδισε το βραβείο Σεζάρ, χάρις στην ερμηνεία του στο *[[Το τελευταίο μετρό|Τελευταίο μετρό]]*, στην οποία συμπρωταγωνίστησε με την Κατρίν Ντενέβ και σκηνοθέτης ήταν ο Φρανσουά Τρυφώ. Μέσα στην ίδια χρονιά συνεργάστηκε, και πάλι, με τον Μωρίς Πιαλά, για την ταινία *[[Λούλου (ταινία)|Λούλου]]*.

Το 1981, πρωταγωνίστησε στην ταινία του Ντανιέλ Βιν, *[[Η επιστροφή του Μαρτέν Γκερ]]* και το 1982, στο *[[δαντών (ταινία 1982)|Δαντών]]*, του Αντρέι Βάιντα. Το 1985, κέρδισε το βραβείο του καλύτερου ηθοποιού στο Φεστιβάλ Κινηματογράφου της Βενετίας, αφού πρωταγωνίστησε στο *Police* του Μωρίς Πιαλά. Την επόμενη χρονιά πρωταγωνίστησε στο *[[Ζαν ντε Φλορέτ]]* του Κλοντ Μπερί. Το 1987, συνεργάστηκε και πάλι με τον Πιαλά στην ταινία *Κάτω από τον ήλιο του Σατανά*, συμπρωταγωνιστώντας, παράλληλα, με την Σαντρίν Μπονέρ, ενώ το 1988, συμπρωταγωνίστησε με την Ιζαμπέλ Ατζανί στο *[[Καμίλ Κλωντέλ (ταινία)|Καμίλ Κλοντέλ]]*. Το 1990, συνεργάστηκε με τον Ζαν-Πολ Ραπενό για την ταινία *[[Συρανό ντε Μπερζεράκ (ταινία, 1990)|Συρανό ντε Μπερζεράκ]]*, χάρις στην ερμηνεία του στην οποία, κέρδισε βραβείο Σεζάρ, το βραβείο καλύτερου ηθοποιού του Φεστιβάλ των Καννών, ενώ προτάθηκε και για ένα βραβείο Όσκαρ. Την ίδια χρονιά κέρδισε Χρυσό Γάντι του καλύτερου ηθοποιού, πρωταγωνιστώντας στην ταινία του Πίτερ Γουέαρ *[[Η πράσινη κάρτα]]*.

Το 1991, συνεργάστηκε σε επαγγελματικό επίπεδο, για πρώτη φορά με το γιο του Γκιγιόμ, στην ταινία *[[Όλα τα πρωινά του κόσμου]]* του Αλέν Κορνό. Το 1992, στην ταινία *[[1492: Χριστόφορος Κολόμβος]]* είχε τον ρόλο του Χριστόφορου Κολόμβου. Το 1994, πρωταγωνίστησε στην ταινία του Υβ Ανζελό *[[Ο συνταγματάρχης Σαμπέρτ]]* και στο *Διακοπές με τον μπαμπά μου*. Το 1996, έπαιξε στο *[[Άμλετ (ταινία 1996)|Άμλετ]]*. Την ίδια χρονιά του απονεμήθηκε ο τίτλος του Ιππότη της Λεγεώνας της Τιμής. Το 1998, πρωταγωνίστησε στην ταινία *[[Το σιδηρούν προσωπείον]]* (μαζί με τους Τζέρεμι Άιρονς, Λεονάρντο Ντι Κάπριο, Τζων Μάλκοβιτς, Γκάμπριελ Μπερν και Χιου Λώρι). Το 1999, είχε τον ρόλο του Οβελίξ στην ταινία *[[Αστερίξ και Οβελίξ εναντίον Καίσαρα]]*, συμπρωταγωνιστώντας με τον Κριστιάν Κλαβιέ. Η ταινία αυτή προτάθηκε για τέσσερα βραβεία Σεζάρ, κερδίζοντας τα τρία από αυτά. Το 2000, έπαιξε στο *[[vatel (ταινία)|Vatel]]* του Ρόλαντ Ζοφέ. και συμπρωταγωνίστησε με την Γκλεν Κλόουζ στην ταινία *[[Τα 102 σκυλιά της Δαλματίας]]*.

Το 2002, είχε και πάλι το ρόλο του Οβελίξ, στην ταινία *[[Αστερίξ και Οβελίξ: Επιχείρηση Κλεοπάτρα]]*, στην οποία έπαιξε και η Μόνικα Μπελούτσι και έκοψε 15 εκατομμύρια εισιτήρια μόνο στη Γαλλία. Την ίδια χρονιά, έπαιξε στην ταινία *Μεταξύ αγνώστων*, με τη Σοφία Λόρεν και τον Μάλκολμ ΜακΝτάουελ. Το 2004, έπαιξε στο *[[Ο χρόνος που κυλά]]* του Αντρέ Τισενέ και την επόμενη χρονιά, συνεργάστηκε ξανά με τον Μπερτράν Μπλιε για το *[[Πόσο μ' αγαπάς;]]* Το 2006, πρωταγωνίστησε στο *[[Παρίσι, σ' αγαπώ]]*. Την ίδια χρονιά, μάλιστα, του απονεμήθηκε βραβείο Στανισλάφσκι, στο Φεστιβάλ Κινηματογράφου της Μόσχας, για την καριέρα του στο χώρο της υποκριτικής. Το 2008, ξαναπήρε το ρόλο του Οβελίξ, για το *[[Ο Αστερίξ στους Ολυμπιακούς Αγώνες (ταινία)|Ο Αστερίξ στους Ολυμπιακούς Αγώνες]]*, μαζί με τους Κλοβίς Κορνιγιάκ και Αλέν Ντελόν. Η ταινία αυτή είχε προϋπολογισμό 78 εκατομμύρια ευρώ. Το 2010, πρωταγωνίστησε στις ταινίες *Μαμούθ* και *Potiche* (στη δεύτερη μαζί με την Κατρίν Ντενέβ). Το 2012, πρωταγωνίστησε στο *[[Αστερίξ και Οβελίξ στη Βρετανία]]* και στο *[[Ο άνθρωπος που γελά]]*.
### Άρνηση της γαλλικής υπηκοότητας λόγω φορολογίας
Το 2012, ο Ντεπαρντιέ κατέφυγε στο Βέλγιο, μετά από μέτρα που πήρε η κυβέρνηση του Φρανσουά Ολλάντ για την υψηλή φορολόγηση των πλουσίων. Ο πρωθυπουργός της Γαλλίας Ζαν-Μαρκ Αιρώ χαρακτήρισε την ενέργειά του αυτή αξιοθρήνητη και ο ηθοποιός, αντιδρώντας, απαρνήθηκε τη γαλλική υπηκοότητα, με τις ηθοποιούς Κατρίν Ντενέβ και Μπριζίτ Μπαρντό να στηρίζουν την απόφασή του (η πρώτη έστειλε ανοιχτή επιστολή προς τους επικριτές του), ενώ ο πρόεδρος της Ρωσίας, Βλαντίμιρ Πούτιν, δήλωσε ότι, δεν θα έφερε αντίρρηση εάν ο Ντεπαρντιέ ζητούσε ρωσικό διαβατήριο. Ο εκπρόσωπός του, όμως, δήλωσε άγνοια για τη δήλωση αυτή, καθώς και για τις προθέσεις του, ενώ ο πρόεδρος της Τσετσενίας γνωστοποίησε πως, θα υποδεχόταν με χαρά το Γάλλο ηθοποιό. Εκτός από τη βελγική και τη ρωσική υπηκοότητα, αρκετά πιθανό φαινόταν για τον ηθοποιό να γίνει πολίτης του Μαυροβουνίου. Τελικά, στις 3 Ιανουαρίου του 2013, ο Πούτιν υπέγραψε διάταγμα, το οποίο παρείχε στον Ντεπαρντιέ τη ρωσική υπηκοότητα.

## Προσωπική ζωή

Είναι νυμφευμένος με την Ελιζαμπέτ Γκινιό.

Το 2008, πέθανε ο -επίσης ηθοποιός- γιος του, Γκιγιόμ Ντεπαρντιέ, από οξεία πνευμονία.

Σύμφωνα με διάφορα δημοσιεύματα έχει επιζήσει από αεροπορικό ατύχημα, πενταπλό μπάι-πας και περισσότερα από 15 ατυχήματα με μοτοσικλέτα.

Φέρεται να είχε πολύ καλές σχέσεις με τον Μιχαήλ Γκορμπατσόφ και τον Φρανσουά Μιτεράν.

Στις 4 Σεπτεμβρίου 2020 βαπτίστηκε χριστιανός ορθόδοξος στον Ι. Καθεδρικό Ναό του Αγίου Αλεξάνδρου Νέφσκι στο Παρίσι.

## Φιλμογραφία

## Παραπομπές



Κατηγορία:Γάλλοι ηθοποιοί κινηματογράφου
Κατηγορία:Πολιτογραφημένοι πολίτες της Ρωσίας
Κατηγορία:Βραβευμένοι με Σεζάρ Α' Ανδρικού Ρόλου
Κατηγορία:Βραβευμένοι με Χρυσή Σφαίρα Α΄ Ανδρικού Ρόλου (Κωμωδία ή Μιούζικαλ)
Κατηγορία:Νικητές Κυπέλλου Βόλπι Καλύτερου Ηθοποιού